

 **REPUBLIKA HRVATSKA**

**VARAŽDINSKA ŽUPANIJA**

 **OPĆINA CESTICA**

 **Općinsko vijeće**

**KLASA: 024-02/22-01/1**

**URBROJ: 2186-3-02-22-2**

**Cestica, ­01.02.2022.**

**ZAPISNIK**

 sa 6. sjednice Općinskog vijeća Općine Cestica održane dana 31. siječnja 2022. godine u prostorijama Kulturnog centra Općine Cestica s početkom u 19,00 sati.

**PRISUTNI VIJEĆNICI:** Darko Majhen, Ivan Bednjanić Bunić, Darijan Vinter, Tanja Veršić, Ana Kutnjak, Ivan Hohnjec (priključuje se u 1. Točci dnevnog reda), Denis Kotolenko (prisutan putem video aplikacije), Tomislav Lazar, Josip Cestar, Nikola Ščuric, Žarko Rodeš, Matija Dregarić, Marijan Županić

**OSTALI PRISUTNI:** Mirko Korotaj (općinski načelnik), Zoran Svetec (direktor Čistoće d.o.o. – prisutan samo kod Točke 1. dnevnog reda)

**ZAPISNIČAR:** Gabriela Kos

 Predsjednik Vijeća Darko Majhen otvara 6. sjednicu Općinskog vijeća Općine Cestica, pozdravlja sve vijećnike, te konstatira da je od 13 vijećnika/ca prisutno 12 vijećnika/ca te postoji kvorum i Odluke se mogu donositi pravovaljano. Vijećnici su u materijalima dobili i Zapisnik sa 5. sjednice Općinskog vijeća Općine Cestica te predsjednik vijeća govori o tome kako će se Zapisniku u djelu gdje vijećnik Ivan Bednjanić Bunić postavlja pitanje koliko je onda još slobodnih stanova dodati načelnikov odgovor te pitanje vijećnika Rodeš Žarka koliki je najam stana i da li se to uračunava u otkupnu cijenu i načelnikov odgovor. Predsjednik vijeća pita prisutne da li ima kakvih primjedaba na Zapisnik? Kako primjedaba nema stavlja Zapisnik sa 5. sjednice na usvajanje. Svi vijećnici glasaju za te predsjednik vijeća konstatira da je Zapisnik sa 5. sjednice usvojen jednoglasno, sa 12 glasova.

Prelazi se na Aktualni sat, pa predsjednik vijeća daje mogućnost vijećnicima/cama da postave pitanja.

**PITANJA:**

Vijećnik Marjan Županić postavlja pitanje vezano uz izgradnju kanalizacije u Velikom Lovrečanu od Kumer Vlade na dalje prema Dubravi K. da li je uopće planirana u ovoj fazi? Nadalje postavlja pitanje da li se može napraviti mulda koja je već prije četiri godine trebala biti napravljena dok se bušilo i radio odvojak sa glavne ceste u V. Lovrečanu prema njemu, naime jedna gospođa je nedugo svinula felgu na autu?

Vijećnik Žarko Rodeš postavlja pitanje da li se što poduzima vezano uz cestu u Križovljangradu kod farme koja je stalno skliska i puna gnojnice?

**ODGOVORI:**

Na pitanje vijećnika Marjana Županića načelnik odgovara da bi relavija od Vlade Kumera prema Dubravi trebala biti dio studije koji se radi upravo za Dubravu K. Kada bude studija napravljena znati ćemo da li će se izvesti u ovoj fazi ili drugoj. Što se tiče mulde zna da smo je dali popravljati i očistile su se cijevi, ali mora se to pogledati pa će se ispraviti nedostatak. Vijećnik Županić pita još kome se može obratiti ako je nekakav problem ili pitanje sa kanalizacijom. Načelnik odgovara da se treba obratiti Tamari Ljeljak u Varkom d.d.

Na pitanje vijećnika Žarka Rodeša načelnik odgovara da je već počeo sa razgovor s gosp. Križanićem upravo oko otvaranja pomoćnog puta pokraj ceste, a koji ustvari postoji, ucrtani je, samo se treba još dogovoriti sa Hrvatskih šumama oko suglasnosti kojim bi se mogli nesmetano voziti tim potom. Više o tome ćemo znati do proljeća te će ih o tome izvijestiti.

Predsjednik vijeća se zahvaljuje na odgovorima te prelazi na utvrđivanje dnevnog reda za 6. sjednicu te pita da li ima netko dopunu ili izmjenu dnevnog reda? Pošto nema izmjena i dopuna Predsjednik vijeća daje predloženi dnevni red na usvajanje.

Konstatira da svi prisutni vijećnici glasaju za, pa je **dnevni red prihvaćen jednoglasno**, sa 12 glasova:

**Dnevni red:**

1. Donošenje Odluke o načinu pružanja javne usluge sakupljanja komunalnog otpada
2. Donošenje Analize stanja sustava civilne zaštite na području općine Cestica za 2021. godinu
3. Donošenje Odluke o suglasnosti za provedbu ulaganja ''Izgradnja zgrade javne namjene – Društveni dom Jarki''

**Točka 1.**

**ODLUKA O NAČINU PRUŽANJA JAVNE USLUGE SAKUPLJANJA KOMUNALNOG OTPADA**

Predsjednik vijeća otvara točku 1. i daje riječ načelniku.

Načelnik ukratko objašnjava kako se sukladno članku 66. Zakona o gospodarenju otpadom (Narodne novine br. 84/21) mora donijeti do kraja siječnja ove godine Odluka o načinu pružanja javne usluge sakupljanja komunalnog otpada. Odlukom se utvrđuje način i uvjeti pružanja javne usluge sakupljanja komunalnog otpada, propisuju se kriteriji obračuna količine komunalnog otpada, opisuju se dužnosti davatelja i korisnika javne usluge, određuju se standardne veličine i druga bitna svojstva spremnika za sakupljanje otpada kao i učestalost odvoza otpada te ono najvažnije određuje se iznos cijene obvezne minimalne javne usluge s obrazloženjem načina na koji je određena. Govori o tome kako Općina Cestica tokom ovih godina nije smanjila količinu otpada kako je to bilo predviđeno, no postoji razlog zašto se ne smanjuje, a to je iz razloga što se konstantno broj kućanstava povećava i dobiva uslugu odvoza, pa se i otpad povećava, tako da za 2021. moramo platiti kaznu Fondu oko 11.000,00 kuna. Općina će od ove godine morati plaćati i rentu jedinicama lokalne samouprave na čije se područje odvozi otpad, a to će iznositi oko 90.000,00 kn godišnje.

(Sjednici se pridružuje vijećnik Ivan Hohnjec.)

Nadalje načelnik objašnjava članak 17. Odluke kojom je određena cijena usluge ali zajedno sa odvozom biootpada, pošto naša Općina nema ugovorenu tu usluga ona bi iznosila 56,91 kn bez PDV-a, a do sada je bila 45,21 kn bez PDV-a. To će za naše mještane biti veliko povećanje i predlaže da se ide na manje povećanje, odnosno da se odluka kao takva donese ali sa starim cijenama, a cijena bi se kroz dva mjeseca ogovorila i regulirala.

Predsjednik vijeća daje riječ direktoru Čistoće d.o.o. Zoranu Svetecu oko pojašnjenja same Odluke i cijena.

Direktor Zoran Svetec pozdravlja sve prisute te zahvaljuje na pozivu sudjelovanja sjednici. Slaže se da je povećanje cijene uvijek problematična tema i izaziva stresne reakcije no neizbježno je povećanje cijene. Varijabilni dio cijene se povećava iz razloga što se miješani komunalni otpad, kojega ima po 120 litarnom spremniku prosječno malo iznad 16 kg vozi u Poljanu Biškupečku te se dalje transportira do ugovorenih odlagališta u Davor, Garešnicu i druge, a cijena po toni zbrinjavanja miješanog komunalnog otpada iznosi 500,00 kn, dok je prije ta cijena bila 230,00 kn, što znači da se povećala više nego dvostruko. Prijevoz i zbrinjavanje 1 tone MKO iznosi prosječno 650,00 kn, što po kilogramu iznosi 0,65 kn, tako da trošak preuzimanja MKO iz 120 litarnog spremnika (16 kg) iznosi 10,4 kn neto, a trenutno ga naplaćujemo 6,336 kn. Jedan od razloga za povećanje cijene obvezne minimalne javne usluge je taj što se odvojenim sakupljanjem otpada trošak povećava, a ne smanjuje, a to u našem konkretnom primjeru znači da mi skupljamo plastiku i plaćamo njezinu predaju po toni 895,00 kn, dok se 2018. godine plaćalo 365,00 kn za oporabu ili zbrinjavanje 1 tone plastike. Mora također napomenuti da plaća u Čistoći d.o.o. nije rasla od 2014. godine tako da to nije razlog, no razvrstavanje koje je zakonom određeno košta i protiv toga se ne može. Revizijom je utvrđen manjak od 2.700.000,00 kn za prvih devet mjeseci 2021. godine, a nikome nije u interesu da Čistoća posluje sa manjkom.

Predsjednik vijeća otvara raspravu.

Vijećnik Žarko Rodeš govori o tome kako mu nije baš jasno ali ispada da je jeftinije da ne razdvajamo otpad nego da ga bacamo u crnu kantu?

Zoran Svetec odgovara da je na žalost tome tako, ali Zakon to ne dozvoljava te se iz tog razloga mora sortirati. Lakše bi bilo da Fond sufinancira neki dio ali poslani su već upiti i nije bilo pozitivnih odgovora. Čistoća će ponovno poslati upit Fondu.

Vijećnik Rodeš dodaje da bi onda stvarno trebali počekati odgovor Fonda, pa možda ipak bude sufinanciranje s njihove strane.

Direktor Svetec odgovara da ne može čekati da se to dogodi.

Vijećnik Rodeš postavlja pitanje da li bi se mogao dobiti popust na količinu ljudi u domaćinstvu jer nije isto domaćinstvo samca i domaćinstvo od više ljudi?

Direktor Svetec odgovara da postoji jedino kategorija kućanstva (bez obzira na broj ljudi) i nekućanstva, a da je u Općini Cestica popust za korisnike koji ne koriste uslugu odvoza biootpada, Ministarstvu nije prihvatljiv popust na broj članova kućanstva.

Vijećnik Rodeš ima kod sebe cjenik poduzeća Prekom-a te čita da je obavezna minimalna naknada 63,40 kn bez PDV-a (za kućanstva od tri ili više članova), a da se cijena smanjuje za 31,70 kn ako je u kućanstvu samac i ako koristi kantu od 60 L, a da se za 22,13 kn smanjuje za kućanstvo koje ima jednog ili dva člana i ako koristi kantu od 80L. Kako je moguće da se kod njih to smanjuje? Mi moramo zaštititi stare ljude i socijalne probleme.

Direktor Svetec i dalje tvrdi da tu varijantu Zakon ne dozvoljava, da se može popust dati ako se ne koristi spremnik za biootpad, a da se to smanjenje može riješiti sufinanciranjem od strane Općine.

Načelnik se uključuje u raspravu i govori o tome da mi već previše toga sufinanciramo, kao npr. odvoz pelena, kaznu za previše sakupljenog otpada, rentu…Svi dobro znaju što se događa na tržištu, povećava se gorivo, ali moralo bi se dogovoriti oko cijene odvoza. Može se možda dignuti za određeni postotak pa onda iduće godine opet, a ne tako naglo.

Direktor Svetec nadalje govori o tome kako se Čistoća opskrbila sa vozilima koja koštaju kao u Austriji, sa narukvicama za očitanje koja također koštaju kao u Austriji, gorivo također košta kao u Austriji ali na žalost mirovine i primanja ostalih nisu kao u Austriji i to je problem.

Vijećnik Rodeš postavlja pitanje što bi se desilo ako Općinsko vijeće ne donese tu Odluku?

Načelnik odgovara da se Odluka mora donijeti, a to nam nalaže Zakon i 31. siječnja 2022. je krajnji rok.

Direktor govori o tome da se cijena može smanjiti ako bude manje odvoza.

Načelnik odgovara da to ne dolazi u obzir jer je za sortirani otpad i premalo odvoza.

Vijećnik Nikola Ščuric se priključuje raspravi i konstatira da bi možda sada radi povećanja cijene moglo biti divljih odlagališta i više nego što ih imamo.

Vijećnik Ivan Bednjanić Bunić postavlja pitanje što se radi iz sakupljene plastike? Ako se ona dalje prerađuje koja je onda logika da toliko košta njezino zbrinjavanje?

Direktor dodaje da se odluka mora donijeti, da se otpad mora razdvajati, a ako ne postoje i kazne koje su definirane Zakonom.

Vijećnik Rodeš postavlja pitanje koja je kazna za općine i gradove u Dalmaciji, jer oni ne sortiraju otpad?

Vijećnik Ivan Hohnjec se priključuje raspravi i govori o tome da nam mora biti svima jasno da se odluka kao takva mora donijeti, ali da za sada izostavimo članak 17. jer nedopustivo je da mi plaćamo deponije uporabnog otpada i plastike iz koje se ponovno nešto proizvodi. Mi smo jedina država u EU koja plaća plastiku, a to je samo još jedna nesposobnost Vlade i svih tvrtki koje se bave tom djelatnošću.

Direktor Svetec demantira tvrdnju da se plastika plaća samo u Hrvatskoj jer i Austrija kupuje plastiku, ali po nešto nižoj cijeni jer je već bila opcija da se u Austriju odvozi, ali je cijena iznosila 105,00 eura, a ako stvarno postoji netko da plastiku besplatno uzima onda bi svakako htio stupiti s tim nekim u kontakt, ali naravno mora imati dozvolu za gospodarenje otpadom.

Vijećnik Ivan Bednjanić Bunić govori o tome kako ima mnogo kućanstava koji se trude i razvrstavaju otpad te kantu stave jednom u tri mjeseca van, a ima i takvih koji svaki puta imaju kantu od 120 L vani, Smatra da bi se trebala staviti klauzula da će takva domaćinstva koja svaki puta imaju kantu vani dobiti kantu od 240 L jer ako imaš toliko otpada nije fer prema onima koji isto plaćaju, a za manje odvoza.

Direktor Svetec govori kako je stvarno žalosno da oni koji više razvrstavaju imaju veći trošak nego ovi koji uopće ne razvrstavaju otpad, a isto tako ako imaš pored kante još jednu vreću onda se dva puta očita čip kante i naplati dodatna količina.

Nadalje govori da postoje dvije varijante, da se donese takva odluka kakva je pa da se kasnije ukine ako se ne dogovorimo oko cijene ili da se donese odluka sa starom cijenom.

Vijećnik Žarko Rodeš govori o tome kako je neprihvatljivo da umirovljenik koji prima mirovinu 1100,00 kn plaća odvoz 100,00 kn.

Načelnik odgovara da je zakon jasan i govori da u tom slučaju jedinice lokalne samouprave podmiruju trošak, no u našem slučaju bi to bilo jako puno i još uz sva ostala plaćanja skoro pa nemoguće, tako da predlaže ipak da se donese odluka takva kakva je.

Nitko se više ne javlja za raspravu.

Predsjednik vijeća zatvara raspravu po točci 1. dnevnog reda i daje Odluku o načinu pružanja javne usluge sakupljanja komunalnog otpada na usvajanje. Od 13 vijećnika/ca, 9 vijećnika/ca glasaju za, a 4 su suzdržana. Predsjednik vijeća konstatira da je Odluka o načinu pružanja javne usluge sakupljanja komunalnog **usvojena većinom glasova**.

**Točka 2.**

**ANALIZA STANJA SUSTAVA CIVILNE ZAŠTITE NA PODRUČJU OPĆINE CESTICA ZA 2021. GODINU**

Predsjednik vijeća otvara točku 2. te odmah otvara raspravu, pošto se posebno ne mora objašnjavati Analiza za 2021. godinu jer sve piše.

Nitko se ne javlja za raspravu, te daje Analizu stanja sustava civilne zaštite na području općine Cestica za 2021. godinu na usvajanje.

Od 13 vijećnika/ca, svi glasaju za. Predsjednik vijeća konstatira da je Analiza stanja sustava civilne zaštite na području općine Cestica za 2021. godinu **usvojena jednoglasno**.

**Točka 3.**

**ODLUKA O SUGLASNOSTI ZA PROVEDBU ULAGANJA ''IZGRADNJA ZGRADE JAVNE NAMJENE – DRUŠTVENI DOM JARKI''**

Predsjednik vijeća otvara točku 3. te daje riječ načelniku.

Načelnik objašnjava kako LAG ima raspisani natječaj do 28.02.2022. godine i možemo prijaviti zgradu javne namjene – društveni dom, pa radi toga mijenjamo građevinsku dozvolu radi samo naziva građevine. Isto tako smatra da se izgradi nova građevina nego da se stara ruševna građevina renovira, a i bolja je lokacija pokraj asfaltiranog igrališta, praktički bi sve bilo na jednom mjestu. Mogli i dobiti 30.000,00 eura, a razliku bi još mogli tražiti u Ministarstvu regionalnog razvoja.

Predsjednik vijeća otvara raspravu.

Vijećnik Žarko Rodeš postavlja pitanje da li je projektna dokumentacija već gotova i da bi bilo dobro da se možda pokazao kakav nacrt građevine, ali svakako podržava ovaj projekt. Načelnik odgovara da je dokumentacija gotova jedino se radi naziva mora promijeniti.

Nitko se više ne javlja za raspravu.

Predsjednik vijeća zatvara raspravu po točci 3. dnevnog reda, i daje Odluku o suglasnosti za provedbu ulaganja ''izgradnja zgrade javne namjene – društveni dom Jarki'' na usvajanje. Od 13 vijećnika/ca, svi vijećnici/ce glasaju za. Predsjednik vijeća konstatira da je Odluka o suglasnosti za provedbu ulaganja ''izgradnja zgrade javne namjene – društveni dom Jarki'' **usvojena jednoglasno.**

Prije samog kraja 6. sjednice predsjednik vijeća daje riječ vijećniku Tomislavu Lazaru koji ga je za to zamolio.

Vijećnik Lazar govori o tome kako je donio jednu osobnu odluku te stavlja svoj mandat vijećnika u mirovanje, zahvaljuje se svima na suradnji, smatra da su bila lijepa druženja i smatra da je kao vijećnik ostavio ipak neki trag u Općinskom vijeću Općine Cestica, no jednostavno je došlo do zasićenja, a ostalima želi i dalje uspjeha u obnašanju dužnosti u Općinskom vijeću. Jedino što želi još je da se do kraja ide u uspostavu širokopojasnog interneta koji je uvelike potreban ovom kraju i da se stvori jedan jači nogometni centar.

Predsjednik vijeća Darko Majhen zahvaljuje kolegi Lazaru, žao mu je što ovo vijeće gubi jednog takvog kvalitetnog čovjeka, no to je njegova osobna odluka koju treba poštovati i želi mu mnogo sreće i uspjeha u njegovom zacrtanom planu i životu.

Općinski načelnik dodaje da se planira širokopojasni Internet, samo još ne zna po kojem modelu, ako ne uspije ovaj model koji imamo sa Općinom Donja Voća onda će se svakako ići na model A gdje firma koja radi na tome sufinancira 30% i 70% su sredstva Europske unije. Što se pak sporta tiče, na njega se odvaja mnogo no nada se da će biti uspjeha u svemu tome.

Na kraju mu se načelnik zahvaljuje na svemu i želi mu mnogo uspjeha!

Predsjednik vijeća zahvaljuje vijećnicima/cama na dolasku te zaključuje 6. sjednicu Općinskog vijeća Općine Cestica.

Sjednica završila u 20:15 sati.

ZAPISNIČAR:

Gabriela Kos

PREDSJEDNIK OPĆINSKOG VIJEĆA:

 Darko Majhen, mag.pol.